C 368/10

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 368/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„SALCHICHÓN DE VIC“/„LLONGANISSA DE VIC“

EÚ č.: PGI-ES-2158 – 4.7.2016

CHOP ( ) CHZO ( X )

1. Skupina žiadateľov a oprávnený záujem

Regulatory Council for the Llonganissa de Vic PGI

Regulačná rada pre chránené zemepisné označenie „Salchichón de Vic“/„Llonganissa de Vic“ združuje všetkých výrobcov salámy, na ktorú sa vzťahuje CHZO „Salchichón de Vic“/„Llonganissa de Vic“ a má oprávnený záujem o predloženie žiadosti o zmenu.

2. Členský štát alebo tretia krajina

Španielsko

3. Položky v špecifikácii, ktorých sa zmena týka

4. Typ zmeny (zmien)

5. Zmena (zmeny)

Opis výrobku:

„‚Salchichón de Vic‘/‚Llonganissa de Vic‘ je tradičná katalánska saláma, vyrobená z chudého bravčového mäsa (šunka, pliecko a chudé mäso najvyššej kvality) a tuku, cukru a soli a čierneho korenia ako jediných pochutín. Zmes sa pomelie, maceruje, naplní do čriev a napokon konzervuje.“

V reakcii na zmeny na trhu a nový dopyt zo strany spotrebiteľov sa rozšíril rozsah hmotností a formátov výrobku, na ktorý sa vzťahuje označenie CHZO „Salchichón de Vic“/„Llonganissa de Vic“. Konkrétne sa pridali menšie kusy (s hmotnosťou pod 300 g) a krájaný, balený formát. To znamená zmenšenie priemeru a minimálnej doby sušenia malých kusov, aby sa zachovali vlastnosti výrobku. Okrem toho sa vypustil údaj týkajúci sa dĺžky, keďže rozmery chráneného výrobku sú dostatočne vymedzené priemerom a váhou.

Vypustil sa odkaz na normu kvality z roku 1980, uplatniteľnú na salámové mäsové výrobky zo surového konzervovaného mäsa, pretože táto norma bola zrušená. Vzhľadom na to, že výrobky, na ktoré sa vzťahuje označenie CHZO, musia byť vždy v súlade so súčasnými odvetvovými právnymi predpismi, nepovažovalo sa za potrebné uviesť predpis, ktorý normu nahradil.

Spôsob výroby:

Okrem ďalej uvedených zmien sa vykonalo niekoľko čisto formálnych zmien v texte.

Oddiel „Spôsob výroby“ v špecifikácii sa preformuloval v záujme jeho vylepšenia a ponechania len potrebných informácií. V tejto súvislosti sa vypustil odkaz na podmienky macerácie. Pristúpilo sa k tomu na základe štúdie, zameranej na vplyv poveternostných podmienok a teploty pri macerácií na kúsky čerstvého mäsa a zložky salámy „Salchichón de Vic“ po zamiesení a pred naplnením do čriev. Na základe štúdie sa dospelo k záveru, že v danom štádiu prípravy salámy vplyvy týchto faktorov z hľadiska ich intenzity, času potrebného na prejavenie ich účinkov a ich vzájomné pôsobenie významne neovplyvňujú výrobný proces, konečné organoleptické a hygienické vlastnosti ani následný predaj (čas použiteľnosti) výrobku, na ktorý sa vzťahuje označenie CHZO „Salchichón de Vic“/„Llonganissa de Vic“.

Navrhuje sa, aby sa znenie oddielu špecifikácie „Spôsob výroby“ zmenilo takto:

„Čerstvé kúsky mäsa sa po úprave špecializovanými technikmi pomelú a zmiešajú s tukom nakrájaným na kocky a ostatnými zložkami, pričom sa môže použiť aj kvások, ktorý obsahuje vlastnú bakteriálnu flóru výrobcu. Po dôkladnom zamiesení zložiek do mäsovej zmesi sa vytvarujú pevné bloky bez vnútorných vzduchových bublín. Tie prejdú maceračným postupom s použitím tradičného know-how zameraného na dosiahnutie dobrého začiatku fermentácie, ktorý sa prejaví charakteristickou vôňou a farbou.

Dozretá mäsová zmes sa naplní do vopred pripravených úplne čistých prírodných čriev. Plnenie mäsovej zmesi do čriev sa musí vykonať veľmi opatrne, aby sa zabezpečilo, že nevzniknú vzduchové bubliny alebo prázdne miesta (prítomnosť vzduchu), pretože tie by spôsobili zlú stabilitu a abnormálnu fermentáciu.

Po naplnení do čriev sa salámy umiestnia do sušiarenských komôr, kde sa proces konzervácie a dehydratácie dokončí. Tento proces trvá minimálne 30 dní pri najmenších kusoch s hmotnosťou do 300 g a 45 dní pri kusoch s hmotnosťou 300 g a viac. Podmienky prostredia v sušiarenských komorách (teplota, relatívna vlhkosť a rýchlosť vzduchu) sa môžu upraviť podľa prevládajúcich klimatických podmienok.

Saláma sa musí krájať rovnomerným, plynulým spôsobom a ostať kompaktná, bez abnormálneho zafarbenia a s jasným rozlíšením chudého mäsa a tuku nakrájaného na kocky. Musí sa vyznačovať charakteristickou vôňou a chuťou, ktorá je výsledkom fermentácie a enzymatických metabolických procesov, spôsobených bakteriálnou a plesňovou flórou planiny Vic.“